哭刁景純
作者：蘇軾
朝代：宋

paragraphs: 讀書想前輩，每恨生不早。
紛紛少年場，猶得見此老。
此老如松柏，不受霜雪槁。
直從毫末中，自養到合抱。
宏才乏近用，千歲自枯倒。
文章餘正始，風節貫華皓。
平生爲人爾，自爲薄如縞。
是非雖難齊，反覆看愈好。
前年旅吳越，把酒慶壽考。
扣門無晨夜，百過迹未掃。
但知從德公，未省厭丘嫂。
別時公八十，後會知難保。
昨日故人書，連年喪翁媼。
傷心范橋水，漾漾舞寒藻。
華堂不見人，瘦馬空戀皁。
我欲江東去，匏樽酌行潦。
鏡湖無賀監，慟哭稽山道。
忍見萬松岡，荒池沒秋草。